Пазарджик. Служители на РУ – Велинград задържаха шофьор и негов спътник, притежаващи наркотици, неизпълнили полицейско разпореждане и предизвикали пътнотранспортно произшествие. Те били засечени в събота следобед на една от улиците на курортния град с лек автомобил „Мерцедес“. Водачът не се подчинил на подадения от униформените светлинен и звуков сигнал, по време на движението от страната на пътника били изхвърлени два полиетиленови плика. Преследването продължило и след близо километър автомобилът се блъснал в гараж и спрял. Полицаите действали светкавично, на място били задържани 19-годишният шофьор от Велинград и неговият спътник - на 34 години от София, и двамата известни на полицията, регистрирани за притежаване на наркотици. По време на полицейските действия били открити и двата изхвърлени плика, съдържащи бял прах и суха, зелена листна маса. Последвали полеви наркотестове, които дали характерната реакция на амфетамин и канабис. Дръг тестът показал, че водачът е шофирал под въздействието на наркотични вещества. Двамата са задържани в ареста на РУ-Велинград за срок до 24 часа. Иззети са близо 6 грама амфетамин и 36 грама с марихуана. Срокът на задържане на мъжете е удължен до 72 часа от наблюдаващ прокурор при районната прокуратура. По случаите са образувани бързи производства за притежаване на наркотици, неподчинение на полицейски орган и управление на МПС под въздействието на дрога.

Служители на сектор „Криминална полиция“ в РУ - Пазарджик установиха и задържаха автор на палеж. Сигнал за случилото се бил получен около 2.40 часа в събота на телефона за спешни повиквания 112. По първоначални данни, огън обхванал паркиран в пазарджишкото село Огняново джип „Тойота“. Към мястото незабавно били насочени екипи на пожарната и полицията от областния град, които погасили пламъците - огънят нанесъл щети в предната му част. При извършения щателен оглед на място била изградена версия и за умишлен палеж. В хода на предприетото разследване криминалистите скоро попаднали в дирите на извършителя - 19-годишен от село Огняново. Той е задържан в ареста, а по случая е образувано досъдебно производство.

София-област. Петима души са задържани при полицейски акции срещу наркоразпространението в Софийска област. Непълнолетна девойка и двама мъже, на 22 и на 29 години, са задържани на 17 септември в ареста на РУ - Костинброд. При извършено претърсване и изземване на адреса на 29-годишния криминалистите открили и иззели 21 пакетчета и два буркана със суха тревиста маса, реагираща на канабис, 12 пакетчета с бяло прахообразно вещество, реагиращо на амфетамин, и две електронни везни. При полицейска операция, проведена на следващия ден от криминалисти от РУ - Самоков, в гаражна клетка на частен адрес в града, са открити и иззети 30 окачени за сушене растения от вида на конопа с височина между 1 и 2 метра, реагиращи при извършения полеви наркотест на канабис. 40-годишният криминално проявен и осъждан обитател на адреса е задържан за срок до 24 часа. Различни по вид наркотични вещества са открити и иззети и от свогенските полицаи на 19 септември. Около 22.10 часа, виждайки полицейски служители, мъж изхвърлил на тротоара синьо найлоново топче. При огледа е установено, че веществото в топчето е с тегло около 3 грама и реагира на канабис. При последвалото претърсване на жилището на 26-годишния криминално проявен свогенец, са открити и иззети около 20 грама суха зелена растителна маса /канабис/, плик с около 20 грама бяло вещество и още две бучки жълто вещество /амфетамин/ и електронна везна. Мъжът е задържан за срок до 24 часа. По случаите са образувано досъдебни производства, разследването по които продължава под наблюдението на съответните районни прокуратури.

Криминално проявен мъж е задържан с противозаконно отнет автомобил след бързи издирвателни действия на криминалисти от РУ-Елин Пелин. Около 13.30 часа на 19 септември, в полицията постъпил сигнал за откраднат „Нисан Примера“. Полицейски служители предприели незабавни действия, в хода на които засекли движението на колата по главен път 1-6 в посока с. Долно Камарци. Минути по-късо задържали шофьора - 22-годишен криминално проявен мъж от хасковското село Гарваново. По случая е образувано досъдебно производство за престъпление по чл. 346, ал. 2, т. 3 от НК. След доклад на събраните материали в районната прокуратура извършителят е привлечен в качеството на обвиняем и му е наложена 72-часова мярка за неотклонение „задържане под стража“.

Плевен. След прецизна оперативна работа служители на РУ - Пордим установиха извършител на кражба на автомобил. Разследването започнало непосредствено след сигнал, постъпил вчера в 3.00 часа, за пътен инцидент в село Одърне. Местопроизшествието е посетено от разследваща дежурна група, при огледа е констатирано, че превозното средство се е блъснало в улични бордюри и тръбна конструкция, от удара са нанесени материални щети - счупена предна броня, счупени фарове, спукано предно стъкло, деформиран преден капак. Изяснено е, че лекият автомобил "Опел Астра" е бил противозаконно отнет от селото. В резултат на проведените незабавни оперативни действия е установен извършителят – 23-годишен от Плевен. Той е задържан за срок до 24 часа. Уведомена е районната прокуратура за престъпление по чл. 346, ал. 1 от НК. Работата по образуваното досъдебно производство продължава.

Стара Загора. Двама тийнейджъри са откраднали и увредили, след което върнали лек и товарен автомобил, установиха полицаи от РУ – Казанлък. За посегателството в районното управление сигнализирал собственикът на „Фолксваген Голф“ и „Фиат Скудо“ – в нощта срещу 17 септември, паркираните в близост до частен дом в село Паничерево превозни средства били откраднати, а впоследствие – върнати на същото място, но и двете с повреди. В резултат на оперативно-издирвателните действия, проведени в рамките на образуваното досъдебно производство, са установени извършителите на деянието – две непълнолетни момчета, на 14 и на 15 години, от същото село. Работата по случая продължава.

Специализирана полицейска операция за противодействие на престъпленията срещу собствеността е проведена на 18 септември от служители на РУ - Казанлък. В хода на действията за срок до 24 часа е задържан 20-годишен мъж от града, за когото е установено, че на 10 септември, след проникване през отворен прозорец на частен имот, е извършил кражба на два златни пръстена. В РУ - Казанлък е образувано досъдебно производство по чл. 194, ал. 1 от НК.

Кърджали. След хулигански действия и нанесена телесна повреда 16-годишен е бил задържан в РУ-Кърджали. При свада на 19 септември, около 19 часа в областния град, непълнолетният нанесъл удари на свой връстник. Пострадалият бил настанен в болницата за наблюдение. След проведени издирвателни действия извършителят бил установен на следващия ден след инцидента и задържан за срок до 24 часа в полицейското управление. Образувано е досъдебно производство и работата продължава разследващ полицай.

Видин. Пет найлонови чувала с общо 49 кг нарязан тютюн без бандерол са иззели служители на РУ-Белоградчик. Полицаите открили нередовната акцизна стока при проверка в частен имот в село Ружинци, собственост на 42-годишна жена. Тя била задържана с полицейска мярка за срок до 24 часа. По случая е образувано досъдебно производство за извършено престъпление по чл. 234, ал. 1 от Наказателния кодекс.

БЛАГОДАРИМ ВИ, ЧЕ ПОСЕТИХТЕ САЙТА

НА МИНИСТЕРСТВОТО НА ВЪТРЕШНИТЕ РАБОТИ

И ЦИТИРАТЕ КОРЕКТНО ИНФОРМАЦИИТЕ НА ПРЕСЦЕНТЪРА!